Liibüas veetsin ma ühtekokku kaks nädalat. Minu sihtkohaks oli Sahara kõrb, mida ma kaamelitel kümme päeva läbisin. Sinna  jõudmiseks pidin ma kõigepealt maanduma Liibüa pealinna Tripolisse, kus algas sõit järgmisel päeval 2.5 tunni lennusõidu kaugusel asuvasse Sabha linna. Sealt jätkasime viie tunni pikkust autosõitu sügavama kõrbe poole, kus ootasid meid ees viis kaamelit ning meie meeskond. Sabha linn on muide see koht, kus asub Liibüa sõjaväebaas. Seda nägin ma kauguses läbi autoakna - kõrged traataiad ääristasid tuhandete hektarite suurust maa ala keset kõrbe, mitte kaugel Alzeeria piirist.